Jasovský, Ján, predseda Najvyššieho kontrolného úradu SR (2013-12-05):
Vážený pán predseda Národnej rady Slovenskej republiky, vážený pán podpredseda vlády, dámy a páni poslankyne, páni poslanci, ministri, stanovisko Najvyššieho kontrolného úradu Slovenskej republiky k návrhu štátneho rozpočtu Slovenskej republiky na rok 2014 bolo Národnej rade Slovenskej republiky predložené 8. novembra 2013 v súlade s § 87 ods. 1 písm. a) zákona č. 350/1966 Z. z. o rokovacom poriadku Národnej rady Slovenskej republiky. Najvyšší kontrolný úrad Slovenskej republiky v tomto stanovisku pri zohľadnení makroekonomických predpokladov a východiskového rámca návrhu rozpočtu verejnej správy na roky 2014 až 2016 nemal zásadné pripomienky k návrhu zákona o štátnom rozpočte Slovenskej republiky na rok 2014 s tým, že bral na vedomie plánované 31. zasadnutie výboru pre daňové prognózy, ktoré bolo zvolané Inštitútom finančnej politiky Ministerstva financií Slovenskej republiky na základe schvaľovania novej daňovej legislatívy v procese prípravy rozpočtu verejnej správy na roky 2014 až 2016, a tým bral na vedomie aj prípadné úpravy, predovšetkým v jeho príjmovej časti. Vážené panie poslankyne, páni poslanci, spoločne s vami si uvedomujem, že predkladaný návrh zákona o štátnom rozpočte na rok 2014 je hlavným politickým nástrojom, ktorým sa určuje, koľko finančných prostriedkov dostane vláda k dispozícii na realizovanie svojej politiky. V tejto súvislosti očakávam tak ako každý rok širokú diskusiu a možno aj istú dávku nevôle, obáv a kritiky. Svojím vystúpením a predkladaným stanoviskom však nechcem zasiahnuť do tohto inštitútu. Najvyšší kontrolný úrad Slovenskej republiky je nezávislým štátnym orgánom, ktorý plní svoje poslanie v súlade s kompetenciami, ktoré má vymedzené ústavou a príslušnými zákonmi. Jeho nezávislosť – a to chcem aj vyzdvihnúť – postupné zvyšovanie úrovne objektivity a dôveryhodnosti o kontrolnej činnosti potvrdzujú výsledky tak medzinárodného posúdenia Peer Review, ako aj samohodnotenia podľa modelu CAF. Nespochybniteľným medzinárodným ocenením v tejto oblasti je predsedníctvo Najvyššieho kontrolného úradu Slovenskej republiky v podvýbore medzinárodnej organizácie najvyšších kontrolných inštitúcií krajín združených v Organizácii Spojených národov na podporu osvedčených postupov a zabezpečenia kvality. Vážené panie a páni poslanci, stanovisko Najvyššieho kontrolného úradu Slovenskej republiky k návrhu štátneho rozpočtu na rok 2014 je vypracované v súlade s príslušnými paragrafmi príslušných ustanovení zákona č. 39/1993 Z. z. o Najvyššom kontrolnom úrade Slovenskej republiky. Jeho cieľom je overiť správnosť zostavenia návrhu zákona o štátnom rozpočte na rok 2014 v kontexte návrhu rozpočtu verejnej správy na roky 2014 – 2016 a prispieť tak k zodpovednému riadeniu fiškálnej politiky v záujme dosiahnutia jej stability a udržateľnej perspektívy v strednodobom a dlhodobom horizonte. Makroekonomické predpoklady návrhu rozpočtu verejnej správy na roky 2014 – 2016, ktoré vychádzajú z tohoročnej septembrovej prognózy výboru pre makroekonomické prognózovanie podľa Najvyššieho kontrolného úradu Slovenskej republiky zohľadňujú všetky známe riziká v pôsobení faktorov vnútorného a predovšetkým vonkajšieho ekonomického prostredia. Prognózovaný ekonomický rast na rok 2014 má svojou úrovňou 2,2 % patriť k tým najvyšším v rámci Európskej únie, čo je výsledkom stabilizačnej hospodárskej politiky vlády, a nie je to možné hodnotiť inak ako pozitívne. Postupné ozdravovanie makroekonomického vývoja sa premieta aj vo východiskovom rámci návrhu rozpočtu verejnej správy na roky 2014 – 2016, ktorý je podporený nielen legislatívnymi opatreniami, ale napríklad aj plnením akčného plánu boja proti daňovým únikom a s tým spojeným zvyšovaním efektívnosti výberu daní, predovšetkým dane z pridanej hodnoty. To potvrdzuje aj najnovšia daňová prognóza 31. zasadnutia výboru pre daňové prognózy z 27. novembra tohto roku, podľa ktorej sa daňové príjmy oproti septembrovým predpokladom zvýšia na konsolidovanej báze v metodike ESA 95 v roku 2104 o 178 miliónov eur. Najvyšší kontrolný úrad Slovenskej republiky v tejto súvislosti pozitívne hodnotí, že vláda sa rozhodla väčšiu časť objemu týchto vyššie odhadovaných daňových príjmov použiť v roku 2014 na zníženie salda rozpočtu verejnej správy. Tým sa základný fiškálny cieľ na rok 2014 v návrhu rozpočtu verejnej správy na roky 2014 – 2016, ktorý je vyjadrený podielom salda rozpočtu verejnej správy na hrubom domácom produkte v metodike ESA 95, upravuje z pôvodného mínus 2,83 % o 0,19 percentuálneho bodu na mínus 2,64 %, t. j. na úroveň uvedenú v programe stability Slovenska na roky 2013 – 2016, ktorá už bola akceptovaná Európskou komisiou. Takto upravený základný fiškálny ciel na rok 2014 sa premieta aj v konsolidačnom úsilí vlády, t. j. medziročnej zmene podielu štrukturálneho salda rozpočtu verejnej správy na potenciálnom hrubom domácom produkte. Podľa prepočtov Najvyššieho kontrolného úradu Slovenskej republiky pri zohľadnení zníženia podielu salda rozpočtu verejnej správy na hrubom domácom produkte o 0,19 percentuálneho bodu na 2,64 %, nárastu jednorazových opatrení vlády o 0,1 percentuálneho bodu na 1,1 %, v súvislosti s dodatočne prijatými opatreniami a zachovaní pôvodne vypočítaného vplyvu cyklickej zložky na úrovni 0,8 % sa konsolidačné úsilie vlády v roku 2014 zmení z pôvodnej úrovne mínus 0,2 % medziročnej zmeny podielu štrukturálneho salda rozpočtu verejnej správy na potencionálnom hrubom domácom projekte o 0,2 percentuálneho bodu na nulovú úroveň, čo preukazuje elimináciu miernej fiškálnej expanzie v pôvodnom návrhu rozpočtu verejnej správy na roky 2014 – 2016. V súvislosti s takto vypočítaným konsolidačným úsilím vlády je však potrebné brať na zreteľ aj zohľadnenie tzv. investičnej výnimky, ktorou Európska komisia na základe žiadosti uplatnenia takejto výnimky umožňuje členským štátom Európskej únie od júla 2013 dočasne upraviť konsolidačné úsilie požadované preventívnou časťou Paktu stability a rastu s cieľom zamedziť negatívnemu vplyvu na ekonomickú aktivitu a na hospodársky rast. Táto investičná výnimka predstavuje sumu výdavkov na spolufinancovanie prostriedkov Európskej únie zo štátneho rozpočtu bez výdavkov na spoločnú poľnohospodársku politiku a politiku rybného hospodárstva a v roku 2014 podľa prepočtov Najvyššieho kontrolného úradu Slovenskej republiky dosiahne úroveň 0,6 % z potenciálneho hrubého domáceho produktu. V prípade schválenia žiadosti o uplatnenie tejto investičnej výnimky Európskou komisiou môže konsolidačné úsilie vlády dosiahnuť v roku 2014 úroveň až 0,6 %, to znamená medziročnej zmeny podielu štrukturálneho salda rozpočtu verejnej správy na potenciálnom hrubom domácom produkte. To podľa Najvyššieho kontrolného úradu Slovenskej republiky síce znamená, že vláda v roku 2014 naplní pravidlá preventívnej časti Paktu stability a rastu, ale na druhej strane to predstavuje jej záväzok, že v nasledujúcich rokoch bude nútená túto úľavu kompenzovať zvýšenou štrukturálnom reštrikciou. Pri takomto konsolidačnom úsilí vlády v roku 2014 Najvyšší kontrolný úrad Slovenskej republiky neočakáva výraznejší negatívny vplyv fiškálnej politiky na vývoj hrubého dlhu verejnej správy, a to ani po zohľadnení nákladov na dlhovú službu, t. j. do výšky úrokových nákladov, ktoré sa odvíjajú od hrubého dlhu verejnej správy a od potreby jej refinancovania v súvislosti s očakávaným vývojom situácie na finančných trhoch, v zadlžovaní alebo v emisnej politike. Hrubý dlh verejnej správy tak bude v roku 2014 pod úrovňou nielen referenčnej hodnoty stanovenej Paktom stability a rastu, ale aj pod úrovňou horného limitu stanovenom zákonom č. 493 Z. z. V tejto súvislosti je však potrebné brať do úvahy spustenie niektorých sankčných mechanizmov citovaného zákona o rozpočtovej zodpovednosti, čo podľa Najvyššieho kontrolného úradu Slovenskej republiky môže spoločne s uplatnením investičnej výnimky predstavovať ďalšie obmedzenia pre fiškálnu politiku vlády. Vážené panie a páni poslanci, Najvyšší kontrolný úrad Slovenskej republiky pozitívne hodnotí zmeny východiskového rámca návrhu rozpočtu verejnej správy na roky 2014 až 2016, ktoré sa premietajú aj v zmenách príjmov, výdavkov, a teda aj salda vládneho návrhu zákona o štátnom rozpočte na rok 2014. Osobitnú pozornosť si zasluhuje dofinancovanie niektorých celospoločenských problémov, ktoré v poslednom období pútali pozornosť verejnosti, ako napríklad zvýšenie rozpočtovania výdavkov v kapitole Ministerstva zdravotníctva Slovenskej republiky na poistné platené štátom o 52,4 mil. eur, v kapitole Ministerstva školstva, vedy, výskumu a športu Slovenskej republiky na plnenie kolektívnych zmlúv vyššieho stupňa o 30 mil. eur, v kapitole Ministerstva práce, sociálnych vecí a rodiny Slovenskej republiky na sociálne služby o 10 mil. eur a ďalšie. Tieto, ako aj ďalšie zvýšenia rozpočtovania výdavkov štátneho rozpočtu okrem použitia časti vyššieho rozpočtovania jeho daňových a nedaňových príjmov sú vykryté aj z rozpustenia niektorých rezerv v kapitole všeobecná pokladničná správa, a to konkrétne rezervy na dosiahnutie fiškálneho cieľa vo výške 65 mil. eur a rezervy na krytie dopadu kolektívneho vyjednávania vo výške 34,5 mi. eur. Najvyšší kontrolný úrad Slovenskej republiky nenamieta takýto postup, čo však neznamená, že ho z hľadiska zvyšovania úrovne rozpočtového procesu aj podporuje. Najvyšší kontrolný úrad Slovenskej republiky pozitívne hodnotí aj zvýšenie percentuálneho podielu obcí na dani z príjmov fyzických osôb obciam, čo prispeje k zlepšeniu ich sebestačnosti a samofinancovania. V najnovšej daňovej prognóze z 31. zasadnutia výboru pre daňové prognózy z 27. novembra však došlo k miernemu zníženiu odhadu dane z príjmov fyzických osôb na rok 2014, čo sa primerane prejaví aj v znížení výšky príjmov obcí z ich podielu na tejto dani a v ich hospodárení. Zníženie odhadu dane z príjmov fyzických osôb však bude mať v roku 2014 oveľa negatívnejší dopad na hospodárenie vyšších územných celkov. Vážené pani poslankyne, páni poslanci, predložený vládny návrh zákona o štátnom rozpočte na rok 2014 vrátane jeho zmien a doplnkov je v súlade so všeobecne záväznými právnymi predpismi a záväzkami, ktorými sú Slovenská republika a jej vláda viazané. Najvyšší kontrolný úrad Slovenskej republiky k tomuto návrhu vrátane jeho zmien a doplnkov nemá zásadné pripomienky, a preto ho odporúča Národnej rade Slovenskej republike schváliť, čo gestorský Výbor Národnej rady Slovenskej republiky pre financie a rozpočet zobral na vedomie bez pripomienok. Dosiahnutie základného fiškálneho cieľa v roku 2014 a vytvorenie predpokladov pre dosiahnutie strednodobého cieľa v roku 2017, to znamená podielu štrukturálneho salda rozpočtu verejnej správy na hrubom domácom produkte na úrovni 0,5 %, si však podľa Najvyššieho kontrolného úradu Slovenskej republiky vyžiada plnenie opatrení prijatých na konsolidáciu verejných financií. Popri pokračovaní realizácie akčného plánu boja proti daňovým únikom jedným z ďalších významných opatrení bude aj úspešná realizácia programu ESO, ktorá má v nasledujúcich rokoch priniesť úspory spojené so štrukturálnymi zmenami v rezortoch a v subjektoch verejnej správy a zlepšiť efektívnosť verejných výdavkov. V tejto súvislosti mi dovoľte, aby som pripomenul jeden z prieskumov gestora reformy ESA Ministerstva vnútra Slovenskej republiky, podľa ktorého by v ideálnom prípade na jedného vedúceho zamestnanca vo verejnej správe malo pripadať 9 zamestnancov. Teší ma, že na Najvyššom kontrolnom úrade Slovenskej republiky je to už teraz 9,4 % a že sme jediným štátnym orgánom vo verejnej správe, ktorý toto kritérium spĺňa. Najvyšší kontrolný úrad Slovenskej republiky bude tejto, rovnako ako aj ďalším reformám a opatreniam na konsolidáciu verejných financií venovať zvýšenú pozornosť vo svojej nezávislej kontrolnej činnosti. Jeho ambíciou je predkladať výsledky takýchto kontrol na rokovania príslušných výborov Národnej rady Slovenskej republiky. Tým chceme prispieť k transparentnosti, zodpovednosti a bezúhonnosti verejnej správy a vyjadriť tak ochotu udržiavať otvorenú komunikáciu pri riešení problémov v oblasti riadenia verejných financií a posilňovania dôvery verejnosti v štátne inštitúcie. Vážené panie poslankyne a páni poslanci, ďakujem vám za pozornosť.